up – dalenatjie se sketsblad
Ai toggie Disney…
Is mos nie fair nie….
11/01/2015 dalenatjie	bietjie hartseer,disney,disney families,up	2 Kommentaar AKTUALISIERT: 2018 - 3 bedroom suites - Serenity Resort – Stadthaus in Four Corners – TripAdvisor
3 bedroom suites - Serenity Resort Mei 2016 – Ahavah Familie Kerk | Wandel in Liefde
Ahavah Mei 18, 2016
Nuwe jaar, nuwe dinge, nuwe uitdagings maar die belangrikste, nuwe geleenthede om God te verheerlik deur ons verhouding met Hom openbaar te maak aan die mense om ons. Hierdie jaar is skrikkeljaar so daar is 366 nuwe geleenthede om God se genade uit te leef. Gebruik dit! Voorspoed.
Efesiërs 5:1 Omdat julle kinders van God is en Hy julle liefhet, moet julle sy voorbeeld volg.
In hierdie vers herinner Paulus die gemeentelede in Efese daaraan dat God hul liefhet, juis omdat hulle Sy kinders is. As ek net dink hoe lief ek my kinders het, dan verstaan ek hoe God voel. “Jy is my kind, ek sal enige iets vir jou doen, ek sal jou met alles in my beskerm en ondersteun, het ek al vir my twee dogters gesê. God voel ook so oor jou!
Sommige mense glo dat wanneer ons verkeerde goed doen, God Sy rug op ons draai en ons verwerp. Ek sukkel met daardie konsep. Die Bybel leer my van onvoorwaardelike “agapé” liefde. Wanneer my eie kinders ongehoorsaam is verloor hulle tog nie hul kindskap nie, hulle is steeds my kinders, maar hulle is my “stoute kinders. Netso kan ek en jy nie ons kindskap verloor nie. (Joh 10:28,29) God is lief vir jou en wil die beste vir jou hê, daarom sê Hy vir ons: Volg My voorbeeld.
Wat beteken dit vir my vandag? Wanneer ek Jesus se voorbeeld volg kan ek nie verkeerd gaan nie, dis moeilik, ek is net ’n mens en maak baie foute, ek is SO VER van perfek af, maar daar is iets wat my inspireer en laat aanhou veg om meer en meer soos HY te word. Die feit dat ek SY kind is en dat HY my lief het! Dit inspireer my!
Paulus inspireer die gemeente om soos Jesus te wees. Die aansporing is Jesus se liefde! Liefde trek mense! Ek dien ’n God van liefde wat my inspireer deur Sy onvoorwaardelike liefde om soos Hy te wees.
Gebed: Here ek kom lê weer opnuut my nietige lewe voor U neer, ek wil vreeslik graag soos U wees en U voorbeeld uitleef, juis dat mense U Beeld in my lewe kan sien. Dankie dat U dit vir my moontlik maak deur my in liefde te aanvaar en my U kind te noem. Ek is lief vir U. Amen.
Efesiërs 5:2 Lewe in liefde, soos Christus ons ook liefgehad en om ons ontwil sy lewe as ’n offergawe gegee het, ja, ’n offer wat vir God aanneemlik was.
Lewe in liefde, die implikasie is dieper as wat mens met die eerste oogopslag besef. ’n Lewe in liefde beteken nie dat ons ’n keuse het om dit af te toe, wanneer dit ons pas in liefde te leef nie. Ons kan ook nie kies vir die wie jy voel om jou liefde te gee nie. God verwag ’n lewe van liefde, 24/7 /365 . Sjoe, dis ’n hoë standaard!
Die woordjie “in” in hierdie geval speel ’n groot rol. Wanneer ek “in” iets is, of “in” iets betrokke is, is ek omring met dit, dit omring my hele wese, my omstandighede. Dit is soos om in water te staan. Rondom my is daar water. Alles van my raak aan die water. Volgens hierdie vers moet liefde ons omring, sentraal staan, ons kern wees. Gebruik liefde as basis vir alle besluite. Wanneer ek na my medemens kyk deur die “bril van liefde” sal ek hul sien soos God hul sien.
God verwag dit van Sy kinders, soos die vorige vers gesê het: “…. julle moet Sy voorbeeld volg.” Waarom? Want God is liefde. (1 Johannes 4:6-16). Verwag God iets van ons wat Hy nie self doen nie? Nee! Paulus gaan voort deur die woorde: “… soos Christus ons ook liefgehad en om ons ontwil…” Christus het “IN” liefde ter wille van ons Sy lewe opgeoffer. Wanneer ek in liefde optree doen ek dit ook soos Christus om ander se ontwil. Dit is aanneemlik (aanvaarbaar) vir God. ’n Lewe van liefde, ’n lewe in liefde was van die begin af God se droom vir ons.
Wat beteken dit vir my vandag? Vir jare het ek altyd ’n voorneme gehad: Ek wil “geestelik groei”, ek wil vrug dra, maar ek het nooit werklik besef hoe so lewe sou lyk nie. Dit was alles net teorie. Hoe lyk ’n volwasse Christen? Wanneer iemand fisies groei kan ons dit meet met ’n liniaal. Hoe meet ek geestelike groei? Ek meet dit met liefde. Die vrug van die Gees, is die maatstaf, dit waarheen ek streef. Ek moet groei in alle opsigte, meer en meer van die Gees van God openbaar maak aan ander. Hoe gaan hul dit sien? Wanneer hul die Heilige Gees se vrug (eienskappe) in my lewe sien.
Gal 5:22,23 “Die vrug van die Gees, daarteenoor, is liefde, vreugde, vrede, geduld, vriendelikheid, goedhartigheid, getrouheid, nederigheid en selfbeheersing. Teen sulke dinge het die wet niks nie.” Liefde staan sentraal in die vrug van die Gees. Probeer enige van die vrug van die Gees leef sonder liefde……onmoontlik. Geen wonder dit staan ook sentraal in die gebooie van God nie. (Eks 20:1-17 en Mat 22:34-40)
Gebed: Here my hart begeer U liefde, U wysheid om elke minuut van die dag U liefde uit te leef. Ek kan dit nie self doen nie, maar U kan deur my. Amen.
Efesiërs 5:3 Soos dit gelowiges betaam, moet daar van ontug, onsedelikheid in enige vorm, of gierigheid onder julle selfs geen sprake wees nie.
’n Lewe van liefde, soos beskryf in vers twee lewer vrug. Paulus is oortuig daarvan dat wanneer ons in liefde leef, die werke van die vlees soos beskryf in hierdie vers asook in Galasiërs 5:19-21 sal verdwyn. Hierdie dinge staan juis in direkte teenstelling met die vrug van die Gees (Gal 5:22-23).
Hy reken dat ons moet leef “soos dit gelowiges betaam” (soos dit van ons verwag word). As ek die regte afleiding maak, is dit amper asof Paulus reken dat dit “natuurlik” moet kom. Vir hom is dit vanselfsprekend dat kinders van God vrug dra en nie die teenoorgestelde uitleef nie. Daar moenie eers “sprake” wees van dit in jou lewe nie, jy moet dit nie eers oorweeg nie.
Wat beteken dit vir my vandag? Geen kind van God, wie werklik in verhouding staan met God, wil Hom teleurstel of die teenoorgestelde doen van wat Hy van ons verwag nie. Die norm is vrug. Dit werk vir my so in enige verhouding, wanneer ek ’n verhouding belangrik ag, doen ek alles in my vermoë om daardie verhouding te beskerm en te koester. Ek weet dat daar sekere goed is wat onaanvaarbaar is in enige verhouding, byvoorbeeld, om van iemand te skinder en agteraf te wees gaan mos die verhouding skade doen, so ek vermy dit, juis omdat daardie persoon vir my belangrik is.
Hoeveel te meer nie vir my verhouding met God nie. Hierdie dinge wat genoem word naamlik: ontug, onsedelikheid, gierigheid ensovoorts staan in direkte teenstelling met dit wat God van ons verwag, daarom moet ek bedag wees dat dit nie in my lewe is nie. Nie eers sprake (gedagte) daaraan nie.
Gebed: Here, ek kan so maklik vergeet wat U standaard is, wat U van my as mens verwag. My verhouding met U is die belangrikste verhouding wat ek ooit kan hê. Maak my absoluut sensitief vir U influistering in my lewe. Maak my gehoorsaam aan U Gees sodat ek die vrug van die Gees kan uitleef en openbaar. Ek dank U vir die oortuiging van U Gees. Amen.
Efesiërs 5:4 Growwe, ligsinnige of vuil praatjies pas nie by julle nie; nee, dank aan God pas by julle.
Weereens ’n vergelyking tussen die werke van die vlees deur die “natuurlike mens” en die vrug van die Gees wat voorkom in die “geestelike mens” (Kind van God). Die term “natuurlike mens” verteenwoordig die wie bly net soos hul gebore is, sonder ’n lewende verhouding met God. (Ps 51:7)
Paulus bevestig weereens dat growwe, ligsinnige, vuil praatjies en praktyke nie pas by dit wat God in Sy kinders soek nie. Enige goeie “boer” soek tog vrug in sy wingerd of boord. God soek (verwag) vrug van Sy kinders, dat ons anders sal wees as die mense wie nie in verhouding met Hom staan nie. Om God dankbaar te wees, om vol van woorde te wees van lofprysing en aanbidding pas eerder by kinders van God.
Wat beteken dit vir my vandag? Om growwe dinge te sê, is om iets te sê wat ander seermaak of onder die “radar” is. (gewoonlik steek ons dit weg). ’n Goeie maatstaf om te volg is: “As jy te skaam is om dit voor ENIGE PERSOON te sê, dan is dit tien teen een onaanvaarbaar of nie opbouend nie. Dit is die teenoorgestelde van liefde. Om ligsinnig te wees is BAIE anders as om vrolik te wees of selfs grappies te maak. Ligsinnigheid is om dinge te praat wat niksseggend (betekenisloos). Die Griekse betekenis is “foolish talk” Kan in die konteks selfs lasterlike taal beteken. Vuil praatjies is “onder die belt” praatjies. (Iets wat jy nie voor nou ouma sal sê nie – hopelik)
Daar moet eerder lof, komplimente en positiewe dinge uit ons monde kom. (Ps 141:3; Jak 3:3-10) Wanneer ek my tong onder beheer het, het ek dikwels my lewe onder beheer. Dit pas by ons as kinders van God, dit is ware vrug wat God behaag.
Gebed: Here my tong is dikwels ’n giftige ding! Dit kan lei tot groot skade en struikeling in my eie lewe, maar ook skade aan U Koninkryk op aarde. Ek kom vandag en gee opnuut my tong vir U. Help my dat daar nie negatiewe dinge uit my mond kom nie, maar eerder dank en lof en aanbidding teenoor U asook positiewe komplimente en opbouende woorde vir my medemens. Gee my die wysheid wanneer om eerder stil te bly as ek nie iets positief kan sê nie. Amen.
Efesiërs 5:5 Dit moet julle goed besef: iemand wat ontug pleeg, onsedelik lewe of ’n gierigaard is—want gierigheid is afgodery—het nie deel aan die koninkryk van Christus en van God nie.
Paulus draai nie doekies om nie, reguit en raak begin hy hierdie vers: “Dit moet julle goed besef: ..…” Daar moenie twyfel wees by julle nie, hier is dit…. ontug (owerspel of hoerery – soos in die AOV beskryf) is taboe!) Hoekom is ontug, of hoerery so groot probleem? Daar is verskeie redes. Behalwe die implikasies op die huwelik van die persoon/e betrokke is daar ook nagevolge vir die samelewing, veral die trauma waardeur die kinders van die betrokke huwelike moet gaan. Gebroke huise, gebroke vertroue ensovoorts.
God vergelyk op verskeie plekke in die Bybel ook om ander gode te aanbid met hoerery. Om ander gode te kies bo God is vir Hom, glo ek, die ergste vorm van verraad. Juis omdat Hy altyd Sy alles vir ons gee, Hy het Homself, Sy Seun nie eers gespaar nie.
Gierigheid word in dieselfde kategorie geplaas. Hoe? Sjoe dit klink darem bietjie te erg. Nee, wanneer ek gierig is en dinge wat God vir my gee en voorsien deur genade, vir myself hou en dit nie wil deel nie, is dit asof ek Sy seëninge in my lewe hoër ag as wat ek Hom ag. Asof ek twyfel of Hy weer kan voorsien. Ek aanbid eerder my goed as Hom, want ek klou aan my goed vas in plaas van aan Hom. Daarom vergelyk Paulus dit met afgodery. Verder het God sy Seun gegee, Sy alles. (Joh3:16)
Wanneer ek so optree, is ek nie deel van God se Koninkryk nie, maar my eie! My lewe draai nie om Hom en om Sy belange nie. Ek leef net vir my behoeftes (hoerery) en my besittings (gierigheid). Ek is dus dan slegs gefokus op my koninkryk i.p.v. God se Koninkryk.
Wat beteken dit vir my vandag? Baie van julle kan dalk sê: “Ek is nie skuldig aan hoerery en ontug en buite egtelike verhoudings nie, so die is nie vir my nie” Jy is dalk reg, maar is jou belange of behoeftes om jou gerig of om God? Is jou besittings in die regte posisie in jou lewe – ondergeskik aan God, of is dit waaroor jou lewe draai.
Jy sien, ek moet so versigtig wees, want alhoewel ek dit dalk nie besef of erken nie, draai baie mense se lewens om hulself, hul belange, die “eie ek” en nie oor God nie. Ek moet meer word, meer besit, hoër vlieg…. God se Woord leer die teenoorgestelde : Joh 3:30 “Hy moet meer word en ek minder.” Wanneer ons leef vir besittings (gierigheid) of eie plesier (ontug) deel ons nie God se visie vir ons nie, daarom kan ons nie Sy belange (Koninkryk) uitbou nie, of deel daarvan wees nie, net ons eie!
Gebed: Vader, neem my behoeftes en my besittings, maak dit U behoeftes en U besittings, dat ek opnuut besef, alles wat ek is en alles wat ek besit is genade, U eiendom! Ek wil U deel wees van U Koninkryk, hier op aarde en ook vir ewig. Amen.
Efesiërs 5:6 Moenie dat iemand julle met allerlei onwaarhede mislei nie, want daardeur kom die straf van God oor die mense wat aan Hom ongehoorsaam is.
Mense vertel graag ’n storie uit hul perspektief. Die waarheid, maar uit hulle oogpunt, die feite soos dit hulle pas. Hulle bedoeling is nie om te mislei nie, maar om die storie so te vertel dat hul kant van die storie die beste “lyk”. Onthou daar is altyd drie kante in die storie, joune, die ander persoon se kant en die waarheid.
Baie keer glo ons die Bybel ook so! Ons glo wat ons wil, hoe ons dit interpreteer, en dra ons siening oor as die waarheid. Paulus waarsku ons daarteen. Hy gebruik die woord “kenos” wat letterlik leeg, niksseggend, onnodig beteken. Dit kan ook die betekenis dra van: “om iets sonder ’n betekenisvolle basis te sê”
Misleiding is een van die tekens van die tyd volgens Jesus. Toe die dissipels Hom vra: “Here wat is die teken van U koms en die voleinding van die wêreld?” Het Hy geantwoord: “Pasop dat niemand julle mislei nie….” Die Woord waarsku ons ook dat daar in die laaste dae baie valse profete en valse leraars sal wees, wie daarop uit is om mense te mislei. ( Mat 24:4,11,24) Misleiding lei dan volgens Paulus na ongehoorsaamheid, juis omdat ons mense se opinie volg i.p.v. God se opinie, dit is strafbaar volgens hierdie vers.
Ek en jy moet leer om God se Woord die maatstaf te maak van ons denke en lewens. As iemand iets sê (preek) of een of ander dogmatiese (leerstellige) uitlating maak, toets dit aan die Woord. Misleiding is een van die gevaarlikste planne van die Duiwel, van die begin af. (Gen 3:1-7) Die Woord hanteer hierdie tema in verskeie Boeke van die Bybel. Onder andere – Gal 6:7,Kol 2:4, 1 Joh 3:7 ensovoorts.
Misleiding vind ook baie keer plaas wanneer iemand sonder genoegsame inligting en navorsing hul eie oningeligte gevolgtrekkings maak. Die onus lê op jou en my as kinders van God om te kan onderskei tussen misleiding en die waarheid. Wanneer ek alles net glo wat mense preek of skryf sonder om dit te toets aan die Woord, maak ek myself skuldig aan ongehoorsaamheid aan God. Hoekom ongehoorsaamheid, want ek het dit nie getoets nie. Ek is oop oë, met die Bybel tot my beskikking mislei.
Hoe gaan ek weet of dit die waarheid is? Twee maniere, eerstens God se Woord en tweedens die Heilige Gees se inspraak in my lewe. Daarvoor het ek ’n lewende verhouding met Hom nodig.
Gebed: Heilige Gees ek aanbid U vandag as die Gees van die waarheid, hou my in die waarheid, want U Woord is die waarheid. Help my om U Woord te verkondig in waarheid en my nooit skuldig te maak aan misleiding nie. Amen.
Efesiërs 5:7 “Met sulke mense moet julle niks te doen hê nie.”
Konteks is vandag baie belangrik! Hier kan ons maklik die fout maak en Paulus se bedoeling misverstaan. Van wie praat hy? Met wie praat hy? Wat is die konteks? Is hoe ek dit verstaan, in lyn met die res van die Skrif ? Dis vrae wat ons elke keer moet vra.
Lees weer Efesiërs 5:5-7 saam, nog beter lees die hele hoofstuk of Boek! Paulus praat hier spesifiek met sy gemeentelede, hy vergelyk hul vroeë lewenswandel, hul lewens voor hul bekering en ander mense in die stad wie nie vir Jesus aangeneem het nie se lewens, met hul lewe nou as nuwe Christene.
Daar moet ’n verskil wees! Hy sê dit baie reguit in 2 Korithiërs 5:17. “Iemand wat aan Christus behoort, is ’n nuwe mens. Die oue is verby, die nuwe het gekom.” Paulus probeer die “nuwe babatjie Christene” in Efese beskerm teen die aanslae en misleiding van goddelose mense om hulle. Myns insiens dink hy dat hulle nie opgewasse is teen die misleiding en praktyke wat hierdie mense volg nie. Dat hul eerder hulself moet distansieer van hierdie mense, juis om hulself te beskerm.
Beteken dit dat ons afsydig en vyandig moet wees met mense wie nie glo wat ek glo nie? Nee! Die Skrif is duidelik. God is Liefde (1 Joh 4:7-11) God het Sy Seun in liefde na die aarde gestuur om almal te verlos (Joh3:16; Titus 2:11). God wil hê dat ons soos Sy Seun moet word (2 Kor 3:18). So wie is die mense van wie ons onsself moet beskerm en op ’n afstand moet hou? Hulle wie die waarheid gehoor het, dit verwerp het en nou moedswillig die gesonde leer van saligheid en kindskap teenstaan. Hulle wie basies moedswillig God se Koninkryk skade doen en ons probeer beïnvloed (mislei) om hul planne te volg.
Beteken dit dat ons in vyandskap met hul staan en hul moet haat? Nee! Ons is nie in vyandskap met hul as mens nie, maar met hul praktyke. Ons is in vyandskap met hom wie hul inspireer en voorsê, hul vader die duiwel. (Efes 6:11,12; Joh 8:44)
Ek moet pasop saam wie ek loop en met wie ek assosieer. Mense wie nie saam met my God se pad loop nie, werk teen God en teen God se plan vir my lewe. Moet ek hul uit my lewe skuif, verwerp en as vyande hanteer? Nee, ek moet hul as mens steeds en in liefde hanteer. Ek moet verseker dat ek “Jesus eienskappe” (Vrug van die Gees eienskappe) teenoor hulle uitleef. Ek moet vir hul bekering bid en met alles in my veg teen die invloed van die duiwel in hul lewens, maar versigtig wees dat hul invloed my nie van struik bring nie. (Mat 10:16 – “Onthou: Ek stuur julle soos skape tussen wolwe in. Wees dus versigtig soos slange en opreg soos duiwe.”)
Gebed: Ek bid vandag vir onderskeiding. Help my om te onderskei tussen mense wie saam met my U dien en U in hul harte dra, en mense wie moedswillig mislei en eie belange uitleef. Stort U liefde vir ’n verloregaande wêreld in my hart uit. Maak my getrou om vir mense te bid wat U nie ken nie en ’n absolute getroue voorbeeld vir hul te wees. Dit kan ek beslis nie in my eie krag doen nie, maar net deur U. Amen.
Efesiërs 5:8 Vroeër was julle die ene duisternis, maar nou in die Here is julle lig. Leef dan as mense van die lig.
Lig en duisternis is nie teenoorgestelde pole nie. Duisternis is bloot die afwesigheid van lig. Dit kan nie donkerder wees as donker nie, selfs ’n geringe mate van lig maak dat duisternis versteur word. Lig kan gemeet word, duisternis nie. Paulus vergelyk die gemeente met hul vroeër toestand, sonder God teenoor nou.
Sonder God reken Paulus is ons as mens die ene duisternis, geen lig is in ons nie, totale afwesigheid van lig. “God is lig en geen duisternis is in Hom nie” (1 Joh 1:5) God het lig geskep op die eerste dag van die skepping, want Hy is lig. (Gen 1:3) God skep eers bronne van lig (die son en die maan) op die vierde dag van die skepping. (Gen 1:14) Vir drie dae en drie nagte was God die “Bron” van lig in Sy skepping. Vir ons is dit onmoontlik dat daar lig kan wees sonder ’n spesifieke bron wat die lig verskaf, vir God nie! God is LIG!
Vir Paulus is daar ’n duidelike verskil tussen iemand wie God in hul lewe het, en iemand wie nie God se invloed in hul lewe het nie. Hy spoor die gemeente aan om ligte wees. “..maar nou in die Here is julle lig.” Julle het nie net lig nie maar besit nou ook die vermoë om lig te wees. Jesus het ons ook so gesien, Hy sê in Mat 5:14 “Julle is die lig vir die wêreld” Om lig te wees moet God binne ons wees, anders het ons nie die potensiaal om te skyn nie. Dan kom die motivering van Paulus se kant: “Leef dan as mense van die lig.” Wanneer jy lig is, is verdryf jy duisternis, dan leef, dink en doen jy anders as die duisternis.
Ons as God se kinders moet ligdraers wees, ons doel is om duisternis te verdryf. Skyn jou lig so: Hoe? Dat God en mens dit kan sien. Jesus se woorde: Mat 5:16 “Laat julle lig so voor die mense skyn, dat hulle julle goeie werke kan sien en julle Vader wat in die hemel is, verheerlik.” Omdat God die bron van lig is, het ek nie nodig om myself te bekommer of ek kan skyn nie. God kan! Al wat ek moet doen is om God (Die LIG) in my lewe in te nooi. HY sal deur my skyn. Kinders van God se doel op aarde is dus om te skyn en nie ons lig weg te steek nie (Sien- Mat 5:14-16)
Leef anders as mense van die duisternis, hulle het nie God se Lig nie. Jy het nie nodig om vir hulle te preek nie, “leef jou lig”, dit sal genoeg wees. Toe ek in die destydse Suidwes Afrika (Namibië) diensplig gedoen het, moes ons een aand ’n na ’n nuwe ligging skuif, ons posisie daardie nag op patrollie was in gedrang omdat een troep ’n vuurhoutjie aangesteek het. Almal was bewus van die lig om ons in daardie donkerte. As jy dink jou lig is te flou, moenie moedeloos word nie, skyn hom, in ’n donker omgewing maak die geringste liggie ’n groot verskil.
Gebed: Here, vandag vertrou ek U as die “ultimate Lig” om deur my te skyn oral waar ek kom. Ek het geen vermoë in myself om lig te maak nie, ek is totaal afhanklik van U. Skyn U lig in my lewe sodat ek U lig kan reflekteer in die donkerte. Amen.
Efesiërs 5:9 Uit die lig kom alles voort wat goed en reg en waar is.
Lig het ander “vrug” as die duisternis. In die lig dra mens van nature die “vrug van die lig”. Dit wat in die lig is, is oop, geopenbaar, duidelik ensovoorts. Paulus reken daar is drie dinge wat voortkom uit lig. Goeie goed, regte goed en die waarheid. Die Afrikaanse Ou Vertaling (AOV) stel dit so: “Want die vrug van die Gees bestaan in alle goedheid en geregtigheid en waarheid.”
Hierdie drie dinge is produkte van die vrug van die Gees. Die ander plek waar Paulus na die vrug van die Gees verwys is Galasiërs 5:22 en 23. “Die vrug van die Gees, daarteenoor, is liefde, vreugde, vrede, geduld, vriendelikheid, goedhartigheid, getrouheid, nederigheid en selfbeheersing. Teen sulke dinge het die wet niks nie.”
Goedheid of om van nature goed te wees, geregtigheid – om dinge te doen wat reg en aanneemlik is en die waarheid staan in harmonie met mekaar. Die een kan nie sonder die ander nie. Die mens self kan nie dit volhou en uitleef sonder die Heilige Gees in ons nie.
Wanneer ek in die lig is of soos die Bybel dit stel : “Maar as ons in die lig lewe soos Hy in die lig is, het ons met mekaar deel aan dieselfde gemeenskap en reinig die bloed van Jesus, sy Seun, ons van elke sonde.” (1 Joh 1:7) dan is dit nie ‘n lewe waarin ek af en toe lig dra nie, maar konstant skyn. Die AOV gebruik die woord “wandel” met ander woorde ek loop aanhoudend in die lig. Of soos die ANV dit stel “in die lig lewe…”
Wanneer ek in die lig leef, sal ek die eienskappe van lig uitdra. Goed, reg en waarheid sal deel van my alledaagse mondering wees. Hoe weet ek iemand is ’n ondersteuner van ’n sekere span? Daardie persoon dra hul klere en soms word daar gesê: “ My bloed is groen, rooi, oranje of blou” Soms neem mense selfs die eienskappe aan van die span. Dit werk ook vir my so in my lewe of wandel in die Lig. Die vraag nou is, hoe lyk jou eienskappe, jou wandel, jou lewe? Kan mense die Lig van God in en deur jou en my lewe sien en ervaar?
Gebed: Skyn U Lig in my lewe en help my om U Lig te reflekteer na ander om my, Here gee my krag om elke dag goedheid, geregtigheid en die waarheid uit te straal. Amen.
Efesiërs 5:10 “Vra julle voortdurend af of iets vir die Here aanneemlik is,…”
Wat in goeie vraag om te vra! Here dit wat ek nou doen, is dit vir U aanneemlik? Dra dit wat ek dink, voel, sê, U goedkeuring weg? Soms reageer ek in ’n konflik situasie of in ongunstige omstandighede uit my vlees in plaas van uit my gees.
Ek het al soms gevoel ek wil in sekere situasies die “Christen Marius” net vir ’n oomblik los in die kar of agter die deur sodat Marius die mens (vleestelike Marius) ’n situasie kan hanteer. (Dominee wag gou hier, ek gaan dit gou uitsorteer) Ek moet bieg, ek het dit al ’n paar keer gedoen, tot my spyt na die tyd. In al hierdie gevalle het ek gevind dat ek die Koninkryk van God skade berokken het. Juis omdat ek vanuit ’n vleestelike (eie ek) oogpunt opgetree het.
Paulus se lering wat hy met die gemeente deel raak twee belangrike aspekte. Is dit wat ek nou doen, sê, dink, voel, volg of reageer aanvaarbaar vir God? Tweedens, hierdie vraag moet voortdurend gevra word! Af en toe, een keer ’n maand of weekliks is nie goed genoeg nie! Voortdurend, gereeld, dikwels is die aanbeveling. Met ander woorde gereelde tussenposes, so na as moontlik aan mekaar.
Dit hak aan by ander leringe van Paulus. Hy sê onder andere in 1 Kor 15:31 dat hy elke dag sterf. Dis nie fisies sterf nie, maar geestelik. Hy moet elke dag in homself sterf, einde maak aan sy “eie ek” sodat hy aanneemlik vir God kan optree. Paulus het elke 24 uur gesterf in homself, sy belange, sy gedagtes, sy gevoelens, sy reaksies vir God gegee, juis dat sy lewe God kon verheerlik. Ek en jy moet elke dag die volle wapenrusting van God aantrek sodat ons staande kan bly teen die aanslae van die bose. (Ef 6:11)
Ek en jy moet soos Paulus, dikwels, dalk meer gereeld vra: Is dit waarmee ek besig is aanvaarbaar vir God? Paulus moes elke dag daardie verbintenis (commitment) maak met die Here, daarom sê hy dat hy daagliks sterf. Persoonlik voel ek swakker as Paulus, ek moet meer gereeld as daagliks seker maak dat ek “sterf” meer gereeld “incheck” dat dit waarmee ek besig is aanvaarbaar en rein en skoon is.
Dis nogal maklik om fokus te verloor! Dis maklik om verstrengel te raak in my eie idees en my eie prioriteite i.p.v. die van die Koninkryk. Paulus dra hierdie waarheid ook oor aan die gemeente in Galasië met die volgende greep uit sy brief: Maar wat my betref, deur die wet is ek vir die wet dood sodat ek vir God kan lewe: ek is saam met Christus gekruisig, en nou is dit nie meer ek wat lewe nie, maar Christus wat in my lewe. Die lewe wat ek nou nog hier lewe, leef ek in die geloof in die Seun van God wat sy liefde vir my bewys het deur sy lewe vir my af te lê. (Gal 2:19,20 – ANV)
Gebed: Ek het U nodig! Ek wil op U alleen fokus. Ek besef dat daar dikwels te lang poses is tussen tye wat ek myself afvra: “Is dit aanvaarbaar vir U?” Herinner my Abba Vader om elke dag ’n paar keer seker te maak dat U goedkeuring op my rus. Dankie dat ek op U kan staatmaak vir vrede en rus in U. Amen.
Efesiërs 5:11 en moenie meedoen aan die vrugtelose praktyke van die duisternis nie, maar stel dit eerder aan die kaak.
My broer Christo en ek, het een dag roomys horinkies uit die spens gesteel en geëet. Die probleem was nie dat ons van dit geëet het nie, maar dat ons daarvan gevat het nadat my ma dit verbied het aangesien sy dit vir my suster se verjaarsdag gekoop het. My suster het ons gaan verklik, want sy was nie in op die “deal” nie. So het die pleidooi gekom toe ons in die sop was: “Maar mamma ek het dit nie gevat nie, Christo en Marius het” My ma se eenvoudige antwoord was: “Die deler is so goed soos die steler”
Paulus dra hierdie waarheid aan ons oor, hy sê: “ …moenie meedoen aan vrugtelose praktyke van die duisternis nie…” My vertaling: “moenie deelneem aan dinge wat tot voordeel van die duiwel is nie” Om deel te hê aan dinge wat tot voordeel is van God se Koninkryk is goed en reg, maar om stil te bly en toe te kyk hoe ander God se Koninkryk skade doen is net so goed as om deel te hê daaraan. Daarom sê Paulus in die tweede sinsnede: “…maar stel dit eerder aan die kaak.” Bring dit op die voorgrond, deel met dit. Die deler is so goed soos die steler, maak sin in hierdie verband.
Daar is baie dinge wat ons dood eenvoudig nalaat om aan te spreek, want ek wil nie moeilikheid maak met mense nie, of die persoon wat moeilikheid veroorsaak dalk ’n groot bydrae vir die gemeente of is invloedryk. Soms laat ons dit na juis omdat ons voel dis “darem nie so gruwelik of skadelik nie. God verwag van ons om nie deel te hê aan enige iets wat Sy Koninkryk kan skade doen nie, dit beteken dat ons nie dinge wat verkeerd is kan laat nie. Ons moet ons monde oopmaak en opstaan teen dinge wat in die “duisternis” gebeur.
God waarsku ons dat daar in die laaste dae BAIE valse leraars gaan wees, en baie mense gaan hul medemens verlei deur praktyke van die duister. Die woord wat in Grieks gebruik word om iets aan die kaak te stel, met ander woorde dit openbaar te maak is : ἐλέγχω (elegcho) – Dit beteken: “to confute, admonish: convict, convince, tell a fault, rebuke, reprove.” Met ander woorde ons kan nie net dinge los nie, ons moet optree! Ons moet iets doen, dis werkwoorde!
Jesus sê in Matteus 24: 4,5 : “… Pas op dat niemand julle mislei nie. Baie sal onder my Naam kom en sê: Ek is die Christus,’ en hulle sal baie mense mislei.” (sien ook Mat7:21,22;1Tim 4:1)
Wat staan my te doen? Ek moet pasop dat ek nie deel het aan die duister nie, maar ook nie stilbly oor hulle wie in die duister optree nie. God het my geroep tot die lig! Ek moet eienskappe van die LIG openbaar en die duister beveg deur dit te verlig met God se LIG.
Gebed: Here, openbaar aan my waar ek die duister vertroetel en toelaat om mense te verblind, gee my wysheid om die duister tee te staan deur op te tree soos U van my verwag. Help my om dit doen in liefde, sodat U Naam verheerlik word. Amen.
Efesiërs 5:12 “Dit is ŉ skande om selfs te praat oor die dinge wat die ongehoorsame mense in die geheim doen.”
In die vorige vers het Paulus ons vermaan om nie te deel in die werke van die duister nie, nou gaan hy ŉ stappie verder! Om nie daarin te deel nie, is goed, maar moenie eers daarvan praat nie. Hy reken dis selfs ŉ skande om daarvan te praat! Is dit nie so bietjie erg nie, sjoe Paulus! Ek dink jy maak darem nou die spreekwoordelike “pap bietjie te dik aan”. Hy maak geen geheim daarvan in hierdie teksvers dat hy hom absoluut distansieer van die dit om selfs te praat oor dit wat ander mense doen en wegsteek.
In “The Message” ŉ parafrase vertaling stel die skrywer (Eugene Peterson) dit so: “It’s a scandal when people waste their lives on things they must do in the darkness where no one will see.” Hy reken die skandaal lê daarin dat ons ons lewens “mors” deur dinge in die donker te doen en dit weg te steek. Want dit wat ek wegsteek werp in elk geval geen vrug nie, goed of sleg.
Wat beteken dit vir my vandag? Ek dink Paulus is reg! Ondervinding het my al geleer dat wanneer ek oor duister dinge praat en bespreek dan hou ek my brein, my denke, my gedagtes my innerlike wese besig met dinge wat God nie behaag nie. Ek is so besig met die duisternis dat die lig in my verdoof. Mense is soms so besig om te oordeel dit wat ander doen dat hul later so besig is om ander se lewens te leef in plaas van hul eie! Die Fariseër was so bewus van die Tollenaar langs hom dat hy die punt gemis het van sy gebed!
Ek het al mense teëgekom wie elke dag mense loop en veroordeel en oor hul praat. Dit eindig in skinder, al dink hul nie so nie. Wanneer ek besig is om oor die werke van die duisternis te praat, hou dit my weg van die werke van die LIG! Die vermaning kom ook na my toe om ver weg te bly van geheime dinge in die duister, dit skep afstand tussen my en God. Moenie kyk hoe naby jy aan die afgrond kan loop nie, loop so ver as moontlik weg van die afgrond af, dis die veiligste.
Gebed: Here, ek besef vandag dat om selfs oor dinge te praat wat U nie goedkeur nie, beïnvloed my. Dit breek my kontak met U, want ek is besig om die verkeerde dinge te bedink, terwyl U vir ons leer in Kolossense drie om U dinge te bedink. Help my om raak te kan sien wanneer ek besig is met duister dinge en dit dadelik te los en gedagtes op U rig. Amen.
Efesiërs 5:13 Maar alles word aan die kaak gestel wanneer die lig daarop val.
Ons het die afgelope paar jaar ŉ nuwe woord geleer: “Beurtkrag”. Ons het vroeër in ons lewens nie geweet dat so iets bestaan nie. Beurtkrag is wanneer almal nie gelyk krag het nie, en die verskaffer van krag beurte maak om aan sekere areas krag te voorsien. Anders as die diensverskaffer het God genoeg lig vir ons almal. God se LIG verdryf die duisternis en ons het nie nodig om in “beurtkrag” te leef in ons geestelike lewens nie.
God is LIG, Sy hele wese is LIG. Daar is geen duisternis in Hom nie. (1 Joh1:5) God kan nie duisternis verdra nie, dit is loodreg teen SY totale wese. Ons lewe soms in “beurtkrag” in ons verhouding met God, ek dink nie Paulus het die woord “beurtkrag” geken nie, maar hy reken: “Alles word aan die kaak gestel wanneer lig daarop val” Wanneer ons in die donker dinge doen en wegsteek, soos gestel in die vorige vers, sal dit op een of ander manier “geestelike beurtkrag” in my lewe veroorsaak.
Sodra ek weer in die lig begin wandel, soos Hy in die lig is….(1 Joh 1:7) dan openbaar Sy LIG die werke van die duisternis in ons. Jy het een van twee keuses, handel daarmee of hardloop terug in die donker. Kom ons handel eerder met dinge wat ons in die duister hou. (Onthou net om ander se sonde te sien soos jy jou eie sien! – hulle s’n is nie erger nie)
Wat beteken dit vir my vandag? Die Message vertaling is eintlik baie oorspronklik dit sê: ”Rip the cover off those frauds and see how attractive they look in the light of Christ.” Wanneer Eugene Peterson in die vertaling skryf: “Rip the covers off those frauds…” glo ek hy bedoel nie dat ons ander mense se werke van die vlees openbaar moet maak nie, maar handel met ons eie! “Rip the cover off those frauduleus acts you do…” Wanneer ek die “cover” (sluier) oop ruk van my eie dade en in die lig van God in beweeg, staan ek “naak” voor Hom. Oop en bloot in die lig.
My menslike reaksie is om bang, skaam en skuldig te voel. God gaan my straf, God is kwaad vir my! Die Bybel leer my weereens die teenoorgestelde! Kom na My toe almal wat uitgeput en oorlaai is en Ek sal julle rus gee. (Mat11:28) Ook: Joh 6:37 “Elkeen wat die Vader vir My gee, sal na My toe kom; en Ek sal hom wat na My toe kom, nooit verwerp nie”. Dan herinner ek ook myself aan die “Verlore seun” in Jesus se verhaal, toe hy terug gegaan het na die vader toe het hy vir om gewag met oop arms. Kom na die lig toe, ruk die bedekking af van die dinge wat in die duister is, sodat die LIG dit kan verander.
Gebed: Ons is geneig om ons eie foute te probeer wegsteek, Ons besef dat dit nie U goedkeuring wegdra nie. Vader ons weet dat U, DIE LIG is. Ons besef dat U nie wil hê dat ons as mens in die duister moet wandel nie, help my vandag om dit wat ek wegsteek oop te maak voor U, sodat ek in my verhouding met U met vrymoedig voor U troon mag verskyn. Dankie dat U bloed alle sonde weg was en ons rein maak in Jesus Naam. Amen.
Efesiërs 5:14 En as iets bekend geword het, is dit in die lig. Daarom sê die lied: “Word wakker, jy wat slaap, en staan op uit die dood; en Christus sal jou lewe verlig.”
In hierdie vers stel Paulus ons voor aan die vrymakende krag van eerlikheid en opregtheid. Wanneer ons dinge wegsteek en in die duister hou, is dit ŉ stryd, want jy moet die heel tyd jou rug dophou en jou spore toe vee. Jy laai onnodige druk op jouself, want om iets geheim te hou kos werk, en versigtigheid oor wat jy sê en doen. Ek glo ons almal weet presies hoe dit voel. Al het jy net ŉ klein koekie gesteel, en dit vir jou ma probeer wegsteek gaan jy deur hierdie “stress”, dink net aan die moeite wat jy moet doen en die leuens wat opbou in die proses om dit te verdoesel.
Paulus sê: As dit eers bekend geword het, uitgekom het, dan is dit in die lig. Daar is verligting van druk. Ek weet wanneer ek iets weggesteek het en dit uiteindelik uitkom, voel mens sommer ligter na die tyd. Hoekom jouself in die duister hou en onder die druk deurgaan van skuldgevoelens vir maande selfs jare as jy dit in die lig kan bring? Paulus haal ŉ lied aan wat hy geken het, was seker ŉ bekende lied in die kerk van sy tyd, dalk nommer een op die top twintig? Hierdie lied se woorde het gesê: Word wakker, jy wat slaap, en staan op uit die dood…” Word wakker uit die duisternis en dood wat skuldgevoel jou mee afdruk en kniehalter! Wanneer jy dit in die lig bring sal Christus jou lewe verlig, Hy sal jou druk verlig en jou vergeef!
Ek kan met vrymoedigheid na Christus kom en al my sonde voor Hom bely, Hy sal my uit die “dood en duister” na Sy wonderbare lig bring, dit sal my vryspreek en ek sal verligting ontvang van skuldgevoelens en sonde en weer saam met Hom in die lig wandel (1 Joh 1:7)
Wees net versigtig, wanneer iemand na jou toe kom of iets bely om ook hul te vergeef net soos wat jy van God verwag om jou te vergewe! Ons druk dikwels mense terug in die duisternis wanneer hul na die lig probeer kom deur ons onvergewens gesindheid teenoor ander.
Mat 6:12-15 “en vergeef ons ons skulde, soos ons ook ons skuldenaars vergewe; en lei ons nie in versoeking nie, maar verlos ons van die Bose. Want aan U behoort die koninkryk en die krag en die heerlikheid tot in ewigheid. Amen. Want as julle die mense hulle oortredinge vergewe, sal julle hemelse Vader julle ook vergewe. Maar as julle die mense hulle oortredinge nie vergewe nie, sal julle Vader julle oortredinge ook nie vergewe nie.”
Gebed: Here openbaar aan my waar ek dinge in die duister doen, gee my die genade om dit in die Lig te bring. Wanneer ek aan die ander kant is, help my om te vergeef soos U! Amen.
Efesiërs 5:15 en 16 “Wees baie versigtig hoe julle lewe: nie soos onverstandige mense nie, maar soos verstandiges. Maak die beste gebruik van elke geleentheid, want ons lewe in ŉ goddelose tyd.”
Paulus maan ons tot versigtigheid. Hy sê: “Wees uiters versigtig….” Wanneer ons tot versigtigheid gemaan word, moet ons ag gee, want hier volg belangrike inligting. Let op “HOE ONS LEWE” Wees verstandig. Let jy op die regte dinge? Maak jy ingeligte besluite? Wat doen verstandige mense volgens vers 16? Hulle maak die beste van elke geleentheid. Hulle soek die beste geleentheid om in elke moontlike situasie ŉ positiewe verskil te maak in die Koninkryk. Maar die onverstandige laat hul “insluk” deur die omgewing en goddelose omstandighede.
Voorbeeld: Dink maar aan Lot, hy het die mooi Jordaanstreek gekies, naby Sodom en Gomorra. Kort voor lank het die goddelose omgewing hom “ingesluk” en hy het later binne in Sodom gebly en saam met hul gedeel in hul onverstandige besluite en norme. Abraham aan die ander kant het ver van Sodom af weggebly. Hy het die gevaar besef en verstandige besluite geneem.
Ons kan nie bekostig om die omgewing, die afval van die laaste dae, of omstandighede te blameer omdat ons onverstandige dinge doen of besluite neem nie. Dit is ons verantwoordelikheid om ons gesonde verstand te gebruik om die beste te maak van elke geleentheid. Hoe maak ons die beste van elke geleentheid? Deur sensitief te wees vir die Stem van die Heilige Gees. Deur te luister na Sy stem.
Wanneer ons daagliks met ons motors ry en na die radio luister, vind ons op sekere plekke dat die radiogolwe swakker is, die radio begin sein te verloor. Is daar dan fout met radiostasie? Nee, daar is fout met die posisie van die motor! Ons is op ŉ plek waar die radio nie die sein opvang nie. Ek het al dikwels gevind dat ek met tye nie die stem van die Heilige Gees hoor nie, waarom? Is dit omdat die Heilige Gees nie daar is nie? Nee! Dit is omdat ek myself in ŉ posisie bevind waar ek nie hoort nie, ek is besig om soos Paulus dit stel onverstandig op te tree of om onverstandige besluite te neem, dit veroorsaak dat ek nie die stem van die Heilige Gees hoor in my lewe nie. Maak jy die beste van elke geleentheid wat God oor jou pad stuur om ŉ verskil te maak in Sy Koninkryk?
Gebed: Vader ek besef dat ek in die Lig moet wandel soos U in die Lig is, sodat ek in gemeenskap met U kan leef. Ek besef dat dit nie U is wat posisie verander nie, maar ek wat posisie verander het wanneer ek U op ŉ afstand ervaar. Dankie dat U my in staat stel om U stem te kan hoor wanneer ek in U lig wandel. Maak my sensitief vir U, dat ek U nie teleurstel nie. Amen.
Efesiërs 5:17 Moet daarom nie onverstandig optree nie, maar probeer te wete kom wat die Here wil dat julle moet doen.
Paulus gaan aan met die idee van verstandigheid en onverstandigheid. Hy brei uit met nog ŉ teenstelling. Die teenvoeter vir onverstandige optrede is om te “WEET WAT GOD SE WIL” is vir my lewe. Hoe leer ek die wil van God vir my lewe ken? Deur in verhouding met Hom te leef, Sy Wese te verstaan en my te onderwerp aan Sy wil juis omdat ek weet dat Hy die beste vir my in gedagte het.
Die skrywer van die Message vertaling vertaal hierdie vers as volg: “Don’t live carelessly, unthinkingly. Make sure you understand what the Master wants.” Wanneer ons nie die wil of doel van die Meester verstaan nie, gaan ons nooit daarin kan wandel nie. Ons gaan Sy doel vir ons lewe mis! (Sien ook: Rom 10:13-15)
Toe ons kinders klein was, het ons nie van hulle verwag om soos grootmense op te tree of verantwoordelike besluite te neem van dag een af nie. Ons het wel, soos hulle ouer geword het hul geleer wat aanvaarbaar is, hoe hul moet optree en hoe om te reageer in sekere situasies. Soos hulle meer volwasse geword het, het hul ons wil vir hulle begin verstaan en ons plan vir hul lewens begin volg juis omdat hul in verhouding kon verstaan dat ons die beste vir hulle in gedagte het. Vandag is hulle, volgens my, twee volwasse jong dames wie goeie ingeligte besluite neem, jong dames op wie ons as ouers trots kan wees.
Om die Here se wil effektief te kan uitleef, moet ek Sy wil ken, om Sy wil te ken moet ek in verhouding met Hom leef! In verhouding leer ek Sy wil vir my lewe verstaan, want ek gaan SY belange op my hart dra en Sy wil en my wil sal verenig. So, om verstandige besluite te neem, moet ek dus die Meester se wil verstaan volgens Paulus.
Toe ŉ Koning eendag ŉ nuwe koetsier wou aanstel, het hul die beste koetsier in die koninkryk gesoek. Uiteindelik het hul die beste drie kandidate na die koning gestuur vir onderhoude. Al drie het voor die koning gestaan en sy vraag aan hulle was: Waarom moet ek jou aanstel? Die eerste kandidaat antwoord toe: “Ek kan teen vol spoed teen ŉ afdraande jaag met my koets selfs teen ŉ afgrond en sal die koets en perde kan beheer en u veilig by u bestemming bring.” Die tweede antwoord toe: “Ek kan dieselfde doen, maar beter! Ek kan selfs ŉ koets beheer al is twee wiele van die koets oor die afgrond!” Die derde koetsier het geantwoord: “Ek sal in dieselfde situasie die perde heeltemal intrek en so stadig moontlik by die afdraande afgaan, ek sal die koets so ver moontlik weg van die afgrond hou.” Wie dink jy het die werk gekry? Die mees verstandige een, nommer drie! Want Hy het die waarde van die meester se lewe respekteer en verstaan wat die wil van die koning is.
Gebed: Vader, leer my U wil ken, help my om nie net U wil te ken nie, maar ook om U wil vir my lewe uit te leef. Gee my die nodige wysheid om soos die derde koetsier in die storie, U belange op die hart te dra, sodat U Naam in my lewe verhoog en verheerlik kan word. Amen.
Efesiërs 5:18 Moet julle nie aan drank te buite gaan nie; daarmee gaan losbandigheid gepaard. Nee, laat die Gees julle vervul,
Paulus is besig om die gemeente te onderrig aangaande hul nuwe lewe IN CHRISTUS. Gaan lees gerus die hele hoofstuk om die konteks te onthou. Dit is dalk goed om onsself te herinner wat die vorige verse se inhoud is. Hy leer die klomp Turke in Efese hoe hul lewenswandel nou anders moet wees as vroeër. Hoe ŉ lewe in die Lig van God lyk in teenstelling met die duisternis, die vorige verse gaan oor verstandige keuses. Nou kom ons by die vers waar alkoholiese drank en die Gees van God in ŉ vergelyking gebring word. Hoe kom die twee bymekaar?
Paulus verduidelik “invloed” hier of eerder hoe dit is om “onder die invloed te wees” van iets of iemand. Met ander woorde, wanneer jy onder die “invloed van sterk drank is” dan tree jy op ŉ sekere manier op wat gewoonlik anders is as jou eie karakter. Hou maar ŉ dronk mens dop! Dronk mense raak anders as “normaal” hulle raak dalk aggressief, of meer liefdevol, of doof, of kortaf of heeltemal te eerlik, want die drank maak hul anders.
Om onder die “Invloed van die Heilige Gees” te leef is presies dieselfde. Ek raak anders as “normaal.” Anders as drank wat mense dryf tot losbandigheid en verkeerde keuses (soos bespreek in die vorige verse) dryf die invloed van die Heilige Gees ons tot die teenoorgestelde. Die GEES se invloed veroorsaak ook dat ek ander keuses maak, maar positiewe keuses. “LIG keuses, VRUG keuses” i.p.v. losbandige verkeerde keuses.
Ek moet onder die invloed van die Heilige Gees leef. Ek moet elke dag Heilige Gees geïnspireerde keuses maak. Net soos drank mens beïnvloed tot abnormale keuses wat hul nie in ŉ nugter toestand sal maak nie, inspireer die invloed van die Heilige Gees my as Geesvervulde tot keuses en optrede wat ek nie in my eie krag sou kon doen nie, maar slegs onder SY invloed.
Ek moet elke dag seker maak dat ek die Heilige Gees “toelaat” om my lewe en keuses te beïnvloed. Ek moet onder Sy invloed leef en dan sal ek die VRUG VAN DIE GEES kan uitleef.
Gebed: Net soos drank mense “abnormaal” laat optree is dit my gebed vandag Here dat U deur U Gees my “abnormaal” sal laat optree sodat ek, U wil, U vrug, U keuse vir my lewe kan uitleef onder U invloed, want uit myself kan ek dit nie doen nie. Amen.
Efesiërs 5:19 “en sing onder mekaar psalms, lofgesange en ander geestelike liedere; sing met julle hele hart tot eer van die Here.”
Paulus onderrig ons om in die Lig te leef (vers 8-14) en om verstandige keuses te maak (vers 15-17). Die oplossing is die “Die invloed van die Heilige Gees (vers 18). Nou kom Paulus by drie belangrike uitvloeisels naamlik: Die belangrikheid van saam sing (:19) Die belangrikheid van dankbaarheid (:20) en eerbied vir mekaar (:21-33).
Waarom is samesang so belangrik vir Paulus? Wanneer ons saam sing is die hele gemeente gelyktydig besig om dieselfde woorde te gebruik om God te loof en eer. Dit gaan nie oor wat ons sing nie, dit maak nie vir Paulus saak of hul Psalms, gesange of enige ander geestelike liedere sing nie, die krag van samesang lê nie in die sangbundel in gebruik nie, maar in die SAAM SING.
Die belangrikste gedeelte van samesang is dit: “… sing met julle hele hart tot eer van die Here.” Wanneer ons sing moet dit eerstens met my hele hart wees en tweedens tot eer van die Here! Om met my hele hart te sing beteken dat ek elke woord bedoel. Die krag van samesang lê juis hierin! As elke persoon in die gemeente elke woord uit hul hart bedoel wanneer hul sing, word sang ŉ gesamentlike gebed wat gelyktydig uit ons harte kom. Die krag van die Heilige Gees vloei wanneer mense eensgesind is en saamstem. (Sien Handelinge 1:14 en 2:1-4).
Ek is van mening dat baie mense nie die krag van samesang besef nie, want dit word nie met hul hele hart gedoen nie. Die tweede ding wat Paulus aanraak is die feit dat dit tot eer van die Here gedoen moet word. Waarom sing ons? Waarom speel musikante instrumente in die kerk? Omdat hul God wil eer of omdat hul ander motiewe het? Vra maar self die vraag en antwoord dit vir jouself! Paulus reken die enigste rede moet wees om God te eer.
Ek het net weer opnuut besef dat samesang groot krag dra, want die gemeente sing dieselfde woorde gelyktydig, so bid ons almal saam en eer ons God gelyktydig wat dit ŉ vorm van gebed maak. Die SAAM sing gedeelte maak ook dat die mense in die gehoor eendragtig en eenstemmig God loof en eer. Eenstemmigheid veroorsaak dat die Heilige Gees in ons midde kan werk.
Of ek nou in my plaaslike gemeente saam met ander kinders van die Here sing en of ek in my kar saam met my gunsteling “Worship band” sing, gaan ek myself twee vrae vra, Here bedoel ek dit wat ek sing met my hele hart? en Here is dit wat ek sing tot U eer? Dit is die “krag” van saamsing!
Gebed: Vader ek bid vandag dat mense die waarde van sang in die publiek, in hul gemeentes en selfs in hul gesinne sal ontdek. Ek bid dat elke “worship leader”, elke musikant en elke voorsanger hul verantwoordelikheid sal besef wanneer hul U kinders lei in aanbidding. Help ons as gehoor om elke woord van elke lied te sing tot eer van U Naam alleen en nooit bymotiewe te hê nie. Amen.
Efesiërs 5:20 “Dank God die Vader altyd oor alles in die Naam van ons Here Jesus Christus.”
Van vers vyftien af is Paulus besig om ons te onderrig om wyse keuses te maak. Elke vers het ŉ waarheid wat belangrik is. Vers 15 -wees verstandig, vers 16 – maak gebruik van elke geleentheid wat God jou bied, vers 17 – ken God se wil vir jou lewe, vers 18 – leef onder beheer van die Heilige Gees, vers 19 – loof die Here saam, vers 20 – Dank God vir alles wat jy is en besit en vers 21 – respekteer mekaar (wees onderdanig).
Hoe gaan ons verstandig leef volgens vers 15? Deur elke ding in vers 16-21 deel van my lewe te maak. Waarom dankbaar wees? Hierdie vers is presies op die regte plek in die regte volgorde. Wanneer ons onder beheer (onder die invloed) van die Heilige Gees leef, gaan die vrug van die Gees deur ons te voorskyn kom. Jy SAL vrug dra!
Baie mense wie nie die vrug van die Gees uitleef nie, is nie onder beheer van die Gees nie. As jy sukkel om vrug te dra, vra jouself: Is my lewe werklik vandag onder die beheer van die Heilige Gees of is ek in beheer? Dit is so maklik vir ons om beheer oor te vat by God van ons lewens. Ons bedoeling is dikwels nie om Hom uit te skuif nie, maar kort voor lank beheer ek my eie lewe en my eie besluite. Daarom sê Paulus: Ek sterf dag vir dag…1Kor 15:31 (AOV). Hy besef die noodsaaklikheid om daagliks in Homself te sterf om onder beheer van die Heilige Gees te bly.
Dit bring my by dankbaarheid, wanneer ek onder beheer van die Heilige Gees leef, SAL ek SY vrug (Gal 5:22,23) in my lewe aan ander openbaar. Ander sal dit sien! Dan kom die gevaar van hoogmoed en selftrots wat die vrug van die Gees onmiddellik in my wegneem. Waarom? Want dit is die werke van die vlees (Gal 5:19-21) Opregte dankbaarheid teenoor God veroorsaak dat ek nederig bly, want ek weet waar die vrug sy oorsprong het, in Christus! Deur Christus alleen is ek in staat om te kan vrug dra, in Christus is ek tot alles in staat. Dit is slegs deur Sy genade dat Sy Gees in my woon.
Gebed: Dankie Here vir U Gees, dankie dat U ons nie as weeskinders op die aarde gelaat het nie, maar dat U vir ons die Trooster, die Heilige Gees gegee het om by ons te bly en ons in staat te stel om vrug te dra in U Naam. Ek dank U vir die voorreg om in U diens in U Koninkryk te kan dien, deur U genade. Amen.
Efesiërs 5:21 Wees uit eerbied vir Christus aan mekaar onderdanig.
Respek is die produk van die feit dat ek God se wil ken, onder Sy beheer leef, besef waar my seëninge sy oorsprong het en Hom daarvoor dank, elke oomblik en daarom sal ek my naaste respekteer. (Opsomming van vorige verse)
Voor my huismense is ek “myself” hulle sien my goeie en slegte kant. Hulle beleef my wanneer ek opgewonde, hartseer, depressief, hoopvol of moedeloos is. Hulle hoor hoe ek kla wanneer ek siek is en negatief voel oor dinge. In die volgende verse behandel Paulus die man en die vrou se rolle in die huwelik. Alhoewel hul verskillende rolle vertolk kom dit op dieselfde neer. Eerbied en respek na beide partye.
Mans: My vrou moet my respekteer, dis Bybels! Ja meneer, maar die vraag is verdien ek dit? Verdien? Ja, jy kan jou nie soos ŉ buffel gedra en verwag dat jou vrou jou moet respekteer nie, jy moet so optree dat sy jou WIL respekteer. Sy sal jou wil respekteer wanneer sy JESUS se eienskappe in jou lewe raaksien. Sy sal jou wil eer en aan jou onderdanig wil wees, want jy is navolgenswaardig. Dink daaroor!
Vrouens het ook ŉ rol. Jy moet ook respekvol optree, soos iemand wie respek wil gee, die woord onderdanig word hier gebruik, en vrouens raak maklik omgekrap wanneer hul die woord hoor. Vrouens: “ Die is nie die Bybelse tyd nie, ek meen ons is mos nou in die moderne wêreld! Dis nie meer die nodig nie” Dink jy so? Jy is verkeerd! Jy het ŉ onderdanigheidsrol te speel. Ons lees nie mooi nie, die vrou moenie ŉ vloerlap wees nie, maar onderdanig aan haar EIE man! Nie alle mans nie.
Onderdanigheid is nie ŉ vloekwoord nie, dis ŉ voorreg. Want die kwalifikasie is belangrik! SOOS julle aan die HERE is! Wil jy onderdanig wees aan die Here? Ja, HY verdien dit! En HY verwag dit van jou teenoor jou man. Jy is sy gewete, jy moet hom ondersteun en bystaan, want die koning van huis het jy ŉ koningin nodig. Albei kan nie die pot wees nie, iemand moet die deksel wees! Die pot hou die kos op die stoof en die deksel hou die vog binne die pot dat die kos nie brand nie, saam is hul ŉ wenspan, sonder mekaar is die kos gebrand en smaakloos!
Die volgende twee kere gaan ons spesifiek kyk na die rol van die vrou en die rol van die man, beide roep tot verantwoordelikheid albei kos ŉ verbintenis tot eerbied en respek.
Gebed: Here maak nie saak wat my rol in my huwelik is nie, ek besef vandag dat ek U nodig het, ek kan nie uit my eie JESUS EIENSKAPPE uitleef teenoor my lewensmaat nie. EK het U nodig in m huwelik en in my gesin. Ek besef vandag dat respek word verdien, eerbied word verdien en dit kos ŉ prys! Help my asseblief om uit respek vir U ook my maat te respekteer. Help my om uit eerbied vir U, ook eer te bewys aan mekaar. Amen.
Efesiërs 5:22 -24 Vrouens, wees aan julle mans onderdanig, net soos julle aan die Here onderdanig is. Die man is die hoof van die vrou, soos Christus die hoof van die kerk is. Christus is ook die Verlosser van die liggaam, sy kerk. Soos die kerk aan Christus onderdanig is, moet die vrouens in alles aan hulle mans onderdanig wees.
Die rol van die vrou in die huwelik is van kardinale belang. Ek het iewers gehoor ŉ baie wyse man het gesê: “ Happy wife, happy life!” Daar kan slegs harmonie in die huwelik wees wanneer beide partye in die huwelik hul God-gegewe rol vervul en uitleef. Ek het talle kere in voorhuwelikse berading met die volgende stelling te doen gekry: “Wanneer ons by die beloftes kom, laat asseblief tog net daardie onderdanigheid deel uit, want ons glo nie meer aan dit nie!” Die man is gewoonlik tjoep stil hier! (Well played meneer!)
Paulus leer ons dat die vrou ŉ spesifieke rol het, let op die woorde “aan julle mans”. Jy is nie onderdanig aan alle mans nie, jou man. Onderdanig is nie “vloerlap status” nie, dis ondersteuning status. Ondersteun jou man in alles wat goed en reg is. (Jy is sy gewete) Herinner hom aan wat goed en reg is, wanneer hy foute maak. Ondersteun hom in sy goeie besluite. Die man was tradisioneel die broodwinner, die vrou die versorger. Jou rol as versorger, gewete, ondersteuner het nie verander nie, al leef ons in die 21ste eeu.
Baie belangrike gedeelte is: “..net soos julle aan die Here onderdanig is…” Wil jy aan God onderdanig wees? Ja! Waarom? Want Hy verdien dit! Wel manne die is vir ons ook! Verdien jy jou vrou se ondersteuning en bystand? Paulus sê: “Die man is die hoof van die vrou, net soos Christus die hoof van die Kerk is” Weereens word die man se houding, posisie en gesindheid met Christus vergelyk! Streng gesproke is hierdie onderdanigheid oproep tot vroue eerder ’n diep les vir mans. Lees verder: “… Christus is ook die Verlosser van die liggaam, sy kerk. Soos die kerk aan Christus onderdanig is, moet die vrouens in alles aan hulle mans onderdanig wees.” Soos Christus bereid was om die Verlossingswerk vir sy kerk (Liggaam van Christus) te doen moet manne die verlosser wees, sy lewe gee, aan sy vrou. Hy moet sekuriteit verskaf (na liggaam, siel en gees) en dan sal Sy aan Hom onderdanig WIL wees, want hy verdien dit!
Wat beteken dit vir my vandag? Ek as man moet soos Christus optree en Sy eienskappe uitleef in my huwelik, sodat my vrou aan my onderdanig WIL wees, want sy voel veilig by my. My vrou moet onderdanig wees aan my uit respek vir my rol as man wat God aan my gegee het. My optrede as priester en koning van my huis moet Christus gelyk wees, dan sal my vrou my wil ondersteun, want ek is ŉ man vir haar soos Christus vir Sy kerk is. Wat kan vroue doen wie sukkel met onderdanigheid? Bid vir jou man, staan by hom, ondersteun hom en dra hom op aan die Here, sodat elke besluit wat hy neem, elke taak wat hy aanpak geseënd sal wees. Wees sy gewete, wees sy beste vriendin, wees sy liefde, straal liefde en ondersteuning uit, en jy sal dit dubbel en dwars terug ontvang. (Sien vers 21)
Gebed: Here help elkeen van ons om ons rol binne die huwelik te speel, soos U dit van ons verwag. Amen.
Efesiërs 5:25-30 “Mans, julle moet julle vrouens liefhê soos Christus die kerk liefgehad en sy lewe daarvoor afgelê het. Dit het Hy gedoen om die kerk aan God te wy, nadat Hy dit met die water en die woord gereinig het, sodat Hy die kerk in volle heerlikheid by Hom kan neem, sonder vlek of rimpel of iets dergeliks, heilig en onberispelik. Die mans behoort hulle vrouens so lief te hê soos hulle eie liggame. Wie sy vrou liefhet, het homself lief, want niemand het nog ooit sy eie liggaam gehaat nie. Inteendeel, hy voed en versorg dit, soos Christus met sy kerk doen omdat dit sy liggaam is, waarvan ons lede is.
Die rol van die man in die huwelik, is eenvoudig: Liefde. Manne ons het nie nodig om ons vrouens te verstaan nie, ons kan nie, al wil ons! (Hehe) Ek is deur die hele Bybel, al verskeie kere, nêrens word daar van my verwag om my vrou te verstaan nie, net dat ek haar moet liefhê! Ons kan hul in elk geval nie verstaan nie, want ons was aan die slaap toe hul gemaak is. (‘n diep slaap het oor Adam gekom – sien Gen 2:21)
Die eerste maatstaf waarmee ons liefde aan ons vrouens gemeet word is: “.. soos Christus die kerk liefgehad het en sy lewe daarvoor afgelê het.” Dit is ŉ “alles opofferende liefde” Wanneer ek my vrou so lief het, dat ek my lewe aan haar toewy, soos Christus bereid was om SY lewe te gee. In verhouding sal sy ook haar rol van onderdanigheid WIL vervul, juis a.g.v. die feit dat ek haar onvoorwaardelik lief het.
Die volgende maatstaf vir my liefde is: “Die mans behoort hulle vrouens so lief te hê soos hulle eie liggame.” Dit is nie normaal om jouself seer te maak, jouself te laat honger ly, jouself te laat koud kry, jouself emosioneel of fisies aan te rand nie, so waarom dit aan jou vrou doen? Mans eis dikwels dat vrouens hul plek moet ken, maar ken jy jou plek meneer. Ken jy God se standaard vir ŉ man om waarlik “man van God” te wees?
Hierdie paar verse spreek diep in my hart vandag. Ek vra myself: “Voldoen ek aan God se eis vir manne?” Alhoewel ek nog nooit my vrou fisies aangerand of met opset seer gemaak het nie, is my woorde en gesindheid soms nie wat God van my verwag nie. Ek het ŉ rol om te speel, ek is die priester van my huis, ek moet aan my gesin wys hoe dit lyk wanneer iemand ŉ lewende verhouding het met Jesus Christus. So ek vra myself af: Kan my huisgesin die vrug van die Heilige Gees binne my sien? Is Christus in my optrede, woorde en aksies sigbaar? Kan ek ŉ ware vader figuur wees wat God die Vader se hart openbaar? Indien nie, wat gaan ek en jy daaraan doen?
Gebed: Here, ek besef my verantwoordelikheid, ek besef dat ek U verteenwoordig in my huisgesin en dat ek voor moet stap om my vrou en kinders te lei al nader aan U. Ek besef dat ek mens is, dat ek vol foute is, daarom bid ek dat U my sal help om my vrou en kinders lief te hê soos U dit van my verwag in hierdie verse. Amen.
Efesiërs 5:31-33 Daar staan in die Skrif: “Daarom sal ŉ man sy vader en moeder verlaat en saam met sy vrou lewe, en hulle twee sal een wees.” Hierin lê daar ŉ diep geheimenis opgesluit, en ek pas dit toe op Christus en die kerk. Maar dit is ook op julle van toepassing. Elkeen moet sy vrou so lief hê soos hy homself liefhet, en ŉ vrou moet aan haar man eerbied betoon.
Hierdie aanhaling wat Paulus gebruik uit Genesis 2:24, het al menigte tannies se bloeddruk laat styg wanneer ek dit vir hul seuns of dogters sê op hul troudag. As jy nie ordentlik verlaat nie, kan jy nie ordentlik aankleef nie. Jou nuwe verhouding moet aangekleef word en jy moet jou ouerhuis tweede prioriteit gee.
Om jou vader en moeder te verlaat beteken nie dat jy hul verwerp nie, maar dat jou prioriteit van versorging en kameraadskap verskuif. Ouers sal altyd jou ouers bly, liefde tussen ouers en kinders asook eerbied teenoor ouers is en bly ŉ gebod van God. Paulus vergelyk dit hier met die verhouding tussen Christus en die kerk. Christus het die hemelse heerlikheid verlaat en die kerk (Sy liggaam op aarde) aangekleef en so lief gekry dat Hy Sy lewe vir ons opgeoffer het.
Fil 2:6-9 Hy wat in die gestalte van God was, het sy bestaan op Godgelyke wyse nie beskou as iets waaraan Hy Hom moes vasklem nie, maar Hy het Homself verneder deur die gestalte van ŉ slaaf aan te neem en aan mense gelyk te word. En toe Hy as mens verskyn het, het Hy Homself verder verneder. Hy was gehoorsaam tot in die dood, ja, die dood aan die kruis. Daarom het God Hom ook tot die hoogste eer verhef en Hom die Naam gegee wat bo elke naam is”
Paulus praat van ŉ diep geheimenis wat opgesluit is in hierdie gedeelte. Wat is dit? Net soos ŉ man en vrou wie in die huwelik tree hul ouerhuise moet verlaat om mekaar effektief aan te kleef en een vlees te word deur die band van die huwelik, het Jesus Sy hemelse “ouerhuis” verlaat (Fil 2:6-9) en ons kom aankleef, Hy het ons nie net kom aankleef nie, maar ook Sy lewe vir ons opgeoffer, vir Sy Kerk (Ekklesia).
Indien ons ŉ sukses wil maak van ons huwelik, moet ons ons lewensmaat aankleef en “een” word met hul. Verder as ons as “kerk van Christus” ŉ betekenisvolle verhouding wil hê met Christus, moet ons soos Hy, ons sondige lewe verlaat en Hom aankleef. Een word met Hom deur in gemeenskap met Hom te leef. Ek moet my lewe opoffer vir Hom soos Hy dit vir my gedoen het.
Gebed: Here vandag besef ek die belangrikheid opnuut van opofferende liefde, soos ons deur hierdie metafoor geleer het. Ek kom lê my lewe opnuut voor U neer en bid dat U my genade sal gee om my eie wil my eie “ek” te verlaat en U wil, U wese, aan te kleef. Want dit is die geheim tot ŉ betekenisvolle verhouding met U. Amen.